મહારાષ્ટ્રના દુષ્કાળ અને પાણીની અછતથી પીડાતા અહેમદનગર જિલ્લાના હિવરે બઝાર ગામે અન્નાના રાલેગણ સિદ્ધિમાંથી પ્રેરણા મેળવી છે. આ ગામે માત્ર બે દાયકામાં જ પોતાની કાયાપલટ કરી નાખી છે, ગામમાં જ્યાં નજર નાખો ત્યાં લીલોતરી જોવા મળે છે. ૧૯૯૦માં માત્ર ૧૨ ટકા જમીનમાં ખેતી થતી હતી આજે એક ઇંચ પણ જમીન ખેતી વગરની ખાલી નથી. ગામમાં કુલ ૨૬૦ પરિવારો રહે છે જેમાંથી ૬૦ પરિવારો ખેતીની આવક મેળવીને કરોડપતિ બન્યા છે. એક સમયે ગામમાં ૧૬૮ પરિવારો ગરીબી રેખાની નીચે જીવતા હતા જયારે આજે ૧૦૦થી પણ વધુ પરિવારના લોકોની વાર્ષિક આવક ૫ લાખથી માંડીને ૧૦ લાખ સુધીની છે. ગામલોકોએ ગરીબી રેખાનો પોતાનો માપદંડ નક્કી કર્યો છે. જે લોકોની વાર્ષિક આવક ૧૦ હજાર કરતા ઓછી હોય તેને ગરીબ ગણવામાં આવે છે. વર્ષે માત્ર ૮થી ૧૦ ઇંચ વરસાદ ધરાવતા આ ગામે પાણીના પ્રત્યેક ટીપાનો સંગ્રહ કરીને સફળતા મેળવી છે. પહેલા ઘાસનું ઉત્પાદન માત્ર ૫૦ ટન હતું આજે ૫૦૦ ટન થાય છે. આ ગામમાં ૩૫૦ કૂવાઓ બારેમાસ પાણીથી ભરેલા રહે છે.